Subject: Päring seonduvalt Suur-Sõjamäe tn 39 Tallinna ohtlike jäätmete käitluskeskusega
From: "Triin Biesinger | LINKLaw" <[email-masked]>
To: Päästeamet <[email-masked]>
Cc: Garri Mölder <[email-masked]>
Date: Mon, 19 Jan 2026 17:07:35 +0200

TÄHELEPANU! Tegemist on väljastpoolt asutust saabunud kirjaga. Tundmatu
saatja korral palume linke ja faile mitte avada!

Tere!

Pöördun Pakendikeskus AS-i esindajana seonduvalt AS-i Epler & Lorenz
(edaspidi Epler) Tallinna ohtlike jäätmete käitluskeskusega, asukohaga Rae
vald Suur-Sõjamäe tn 37/39 (edaspidi Kinnistu). AS Pakendikeskus ja
Päästeamet on ka varasemalt Epleri ohtlike jäätmete käitluskeskuse põlengu
ja selle taastamisega seotud küsimustes kirjavahetust pidanud (vt nt
Päästeameti 24.09.2024 vastus nr 7.2-3.1/5812-1 Pakendikeskuse 09.09.2024
märgukirjale).

Rae Vallavalitsuse 13.01.2026. a korraldusega nr 46 (lisatud) on
väljastatud kasutusluba põlengujärgselt taastatud viilhallile (hoone) ning
aktsepteeritud kasutusteatist varjualusele. Päästeamet on kasutusloa
taotluse 17.09.2025 kooskõlastanud.

Nii nagu kasutusloa korraldusest nähtub, on Pakendikeskus naaberkinnistu
omanikuna nõustunud Epleri kinnistule viilhallile kasutusloa andmisega
ning varikatusele kasutusteatise aktsepteerimisega vaid tingimusel, et
pärast viilhalli kasutusloa saamist toimub jäätmete ladustamine vaid
hoones (viilhallis). See on oluline tuleohutusnõuete tagamiseks.

See, et varikatus(t)e all toimub ajutiselt ladustamine üksnes kuni
viilhalli valmimiseni ning edaspidi varikatus(t)e all jäätmeid ladustada
ei tohi, on olnud ühemõtteline eeldus nii ehitusloa menetluses kui ka
kehtiva kompleksloa muudatuste tegemisel ja jäätmekäitlusega jätkamise
lubamisel. Seda on varasemalt selgelt väljendanud nii Päästeamet, Rae vald
kui ka Keskkonnaamet.

Päästeamet on taastatavate ehitiste ehitusloa menetluses Rae vallale
30.05.2024. a saadetud ehitusloa taotluse kooskõlastuses nr
7.2.-3.1/3192-2 toonud välja järgmist: „Täpsustuseks ehitusloa eelnõus
kirjeldatud olukorrale ehitusprojekti TO järgi ei ole kinnistu
territooriumil ette nähtud põlevmaterjali ladustamist väljas pool hoonet
ega varjualuseid. Muudel aladel ei ole ette nähtud materjalide ladustamine
ning ei ole ka tuleohutusalaselt vastuvõetav. Väljavõte ka TO
seletuskirjast „Jäätmete ladustamine toimub ainult hoones sees ja
kinnistul asuvate varjualuste all toimub ainult tühjade konteinerite ja
muu tühja taara ladustamine. Ehitise ehitamine ja selle edaspidine
kasutamine peab toimima vastavalt kinnitatud ehitusprojektile.” Seega on
Päästeamet seadnud Epleri jäätmekäitluskompleksi taastamisel selgeks
tingimuseks, et jäätmeid ei ladustata väljaspool hoonet, kuivõrd see ei
ole tuleohutusalaselt aktsepteeritav. Eeltoodu pinnalt sai Pakendikeskus
järeldada ja eeldada, et tuleohutuse tagamiseks ei hakata Epleri ohtlike
jäätmete jäätmekäitluse taastamisel enam jäätmeid Pakendikeskuse
kinnistuga piirneval alal ja väljapool taastatavat vastuvõtuhoonet
(viilhalli) ladustama.

1.       Lisaks on  Päästeamet oma 24.09.2024. a vastuskirjas märgukirjale
nr 7.2-3.1/5812-1 nentinud, et Suur-Sõjamäe põleng oli üks viimaste
aastate suurimaid ja ressursimahukamaid päästesündmusi, mistõttu hoonete
taastamisel või uute püstitamisel tuleks projekteerides vältida sündmuse
uuesti juhtumist. Seetõttu ka ehitusprojektis sai kirjeldatud, et ohtlike
jäätmete ladustamine toimub ainult ehitises või varjualuste all tühjade
pakenditena.  Päästeamet järeldas kõnealuses vastuses, et Epleri taotletud
ladustamisplaan, mis nägi ette jäätmete käitlemise väljaspool hoonet, on
vastuolus ehitusprojekti tuleohutuse kontseptsiooniga ning kui selline
olukord esineb ka kasutusloa taotlemisel, siis Päästeamet kooskõlastust ei
anna.

Kasutusloa andmise korralduses on viidatud Epleri kehtivale
keskkonnakompleksloale (L.KKL.HA-52415), millest tuleneb samuti
ühemõtteliselt, et pärast vastuvõtuhoonele kasutusloa andmist toimub
jäätmete ladustamine ainult vastuvõtuhoones (viilhallis) ning
ladustamiskohtades 2 ja 3  (varjualustes) ei tohi jäätmeid ladustada.

Samas on kasutusloa andmise korralduse punktis 3.2 välja toodud
tuleohutuse tööprojekti muudatused, mis sisaldavad järgmist:  “Hoones sees
kui ka välisperimeetris ladustatav põlevmaterjal. Hoones sees ladustatakse
ca 700t põlevmaterjali, mis sisaldab (värve, happeid, liime, hermeetikuid,
lahustid, lakke, puitu jne). Väljas Suur-Sõjamäe tn poolses varjualuses,
mis asub hoonest 12 m kaugusel, ladustatakse ca 100t põlevmaterjali, mis
on eelnevalt juba ümber töödeldud. Lisaks on võimalus väljas teises
varjualuses, mis asub hoonest 8 m kaugusel, ladustada 50t külmikuid,
luminestsentslampe, elektroonikat ja patareisid.”

Pakendikeskus mõistab, et need tuleohutuse projekti muudatused lähtuvad
kehtiva kompleksloa nõuetest, kuivõrd ladustamiskohas 2 (Suur-Sõjamäe tn
poolne varjualune) on nähtud ette 100 t jäätmete lühiajalise ladustamise
õigus ja ladustamiskohas nr 3  on ette nähtud 50 t elektroonikaromude
lühiajalise ladustamise õigus. Siiski, vastav ajutise ladustamise õigus on
ette nähtud vaid vastuvõtuhoone rekonstrueerimise vältel. Pärast
vastuvõtuhoonele kasutusloa andmist toimub jäätmete ladustamine ainult
vastuvõtuhoones (ladustamiskoht nr 1) ja ladustamiskohas nr 2 ja 3 ei tohi
jäätmeid ladustada” (vt kompleksloa tabel J4 p 2 ja p 3). Tuleohutuse
projekti muudatuses ei ole aga lühiajalise ladustamise tingimust välja
toodud. Samas sisaldub ehitusprojekti seletuskirjas järgnev (seda ei ole
muudetud): “Ladustamine toimub hoones ning varjualuste alla ladustatakse
tühja taarat. Mujal kinnistul ladustamist ei toimu.” Sellest samast
ehitusprojekti viitest lähtuvalt on Rae vald 06.05.2025 kirjas kompleksloa
muutmise menetluses Keskkonnaametile selgitanud: „Suur-Sõjamäe tn 39
kinnistul viilhalli (EHR kood 120800820) taastamiseks väljastatud
ehitusloa nr 2412271/05367 juurde kuuluva ehitusprojekti kohaselt saab
jäätmete ladustamine toimuda ainult hoones sees ning varjualuste alla
ladustatakse tühja taarat, mujal kinnistul ladustamist ei toimu.“

Kasutusloa korralduses välja toodud tööohutuse projekti täiendused võivad
siiski mõnevõrra segadust tekitada ja Pakendikeskusele jääb arusaamatuks,
millist tähendust võib omada tuleohutuse projekti muudatus varjualuste
kasutamise osas. Pakendikeskus eeldab siiski, et Päästeamet peab jätkuvalt
oluliseks nõuet, et pärast viilhalli valmimist toimub jäätmete ladustamine
üksnes hoones sees.

Eelnevaga seonduvalt palub Pakendikeskus Päästeametil selgitada, kas
Päästeameti poolt 17.09.2025. a kooskõlastus viilhalli kasutusloa
taotlusele on antud lähtuvalt eeldusest, et viilhallile kasutusloa andmise
järgselt toimub jäätmete ladustamine üksnes viilhallis ning varjualustes
ladustamist ei toimu?

Kuivõrd varasem tulekahju levis Pakendikeskuse kinnistule ja hävitas
Pakendikeskuse vara Epleri kinnistul väljaspool hoonet aset leidnud
jäätmete ladustamise ja käitlemise tõttu, on Pakendikeskuse jaoks oluline,
et nii lubade tasandil kui ka faktiliselt toimuks jäätmekäitlus Epleri
kinnistul viisil, mis tagab tuleohutuse ja Pakendikeskuse vara säilimise
võimaliku tulekahju korral. Pakendikeskus saab naabrina taluda vaid
sellist naaberkinnistul toimuva jäätmekäitlust, mis ei kujuta tema varale
ja töötajatele ohtu.

Lugupidamisega

Triin Biesinger

Vandeadvokaat | Attorney-at-Law | Partner

Advokaadibüroo LINKLaw OÜ

 Telliskivi 60/2, Tallinn 10412

  +372 520 5143

  +372 600 4490

  <http://linklaw.ee/> www.linklaw.ee

   <mailto:[email-masked]> [email-masked]

  +372 600 4366

 <http://linklaw.ee/>

Käesoleva e-kirja sisu on konfidentsiaalne, järgnevalt lingilt leiate
üksikasjad | This email is confidential, follow the link for full details
<http://linklaw.ee/disclaimer/> Disclaimer